Document ID: 32009D0591

PADOMES LĒMUMS
(2009. gada 7. jūlijs)
par pārmērīga budžeta deficīta pastāvēšanu Latvijā
(2009/591/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 104. panta 6. punktu,
ņemot vērā Komisijas ieteikumu,
ņemot vērā Latvijas izteiktos apsvērumus,
tā kā:
(1)
Saskaņā ar Līguma 104. pantu dalībvalstīm ir jāizvairās no pārmērīga valsts budžeta deficīta.
(2)
Stabilitātes un izaugsmes pakta pamatā ir mērķis nodrošināt stabilas valdības finanses kā līdzekli, lai stiprinātu nosacījumus cenu stabilitātei un spēcīgai ilgtspējīgai izaugsmei, kas veicina nodarbinātību.
(3)
Pārmērīga budžeta deficīta novēršanas procedūra, ko paredz Līguma 104. pants, kuru sīkāk izskaidro Padomes Regula (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (1), kas ir Stabilitātes un izaugsmes pakta sastāvdaļa, paredz pieņemt lēmumu par pārmērīga budžeta deficīta pastāvēšanu. Līgumam pievienotajā Protokolā par pārmērīga budžeta deficīta novēršanas procedūru ir izklāstīti citi noteikumi par pārmērīga budžeta deficīta novēršanas procedūras īstenošanu. Padomes Regulā (EK) Nr. 3605/93 (2) ir paredzēti sīki izstrādāti noteikumi un definīcijas minētā protokola piemērošanai.
(4)
Ar Stabilitātes un izaugsmes pakta 2005. gada reformu tika meklētas iespējas uzlabot efektivitāti un ekonomisko pamatojumu, kā arī ilgstoši saglabāt valdības finanšu ilgtspēju. Tā mērķis bija nodrošināt jo īpaši to, lai ekonomiskais un budžeta stāvoklis būtu pilnībā ņemts vērā visos pārmērīga budžeta deficīta procedūras posmos. Tādējādi Stabilitātes un izaugsmes pakts kalpo par atbalstu valdības politikai, lai ātrāk atkal sasniegtu stabilu budžeta stāvokli, ņemot vērā situāciju ekonomikā.
(5)
Līguma 104. panta 5. punktā noteikts, ka Komisija adresē Padomei atzinumu, ja tā uzskata, ka dalībvalstī pastāv vai var rasties pārmērīgs budžeta deficīts. Ņemot vērā savu ziņojumu saskaņā ar Līguma 104. panta 3. punktu un pamatojoties uz Ekonomikas un finanšu komitejas atzinumu saskaņā ar Līguma 104. panta 4. punktu, Komisija ir secinājusi, ka Latvijā pastāv pārmērīgs budžeta deficīts. Tāpēc Komisija ir nosūtījusi Padomei šādu atzinumu par Latviju 2009. gada 2. jūlijā (3).
(6)
Līguma 104. panta 6. punkts paredz, ka - pirms tā, pamatojoties uz vispārēju novērtējumu, pieņem lēmumu par pārmērīga budžeta deficīta pastāvēšanu - Padomei ir jāizskata jebkādi apsvērumi, ko var būt iesniegusi attiecīgā dalībvalsts. Latvijas gadījumā šā vispārējā novērtējuma rezultātā ir izdarīti šajā lēmumā izklāstītie secinājumi.
(7)
Saskaņā ar 2009. gada aprīļa paziņojumu par pārmērīga budžeta deficīta procedūru Latvijas valdības budžeta deficīts 2008. gadā sasniedza 4 % no IKP, tādējādi pārsniedzot atsauces vērtību 3 % no IKP. Turklāt deficīts nebija tuvs atsauces vērtībai, kas ir 3 % no IKP. Tomēr var uzskatīt, ka atsauces vērtība ir pārsniegta izņēmuma kārtā Līgumā un Stabilitātes un izaugsmes paktā paredzētajā nozīmē. Tas ir spēcīgas ekonomiskās lejupslīdes rezultāts Līguma un Stabilitātes un izaugsmes pakta izpratnē. Saskaņā ar Komisijas dienestu 2009. gada pavasara prognozi 2009. gadā faktiskā IKP izaugsme Latvijā būs ļoti negatīva, proti, ekonomikas izaugsme saruks par 13,1 % pēc krituma 2008. gadā par 4,6 %; jaunāki rādītāji liecina, ka ekonomikas izaugsme 2009. gadā saruks pat par 18 %.
Tādējādi ir kļuvuši nereāli 2008. gada decembrī noteiktie mērķi saskaņā ar Kopienas maksājumu bilances atbalsta programmu, proti, 5,3 % no IKP 2009. gadā, 4,9 % no IKP 2010. gadā un mazāk par 3 % 2011. gadā. Katrā ziņā nevar uzskatīt, ka atsauces vērtība ir pārsniegta tikai uz laiku. Saskaņā ar Komisijas dienestu pavasara prognozi, kurā ņemti vērā 2009. gada budžeta pasākumi, kas iekļauti vienīgi 2008. gada decembrī grozītajā budžetā, tika pieņemts, ka deficīts palielināsies no 4 % no IKP 2008. gadā līdz 11,1 % no IKP 2009. gadā un, ja politika netiks mainīta, līdz 13,6 % no IKP 2010. gadā. Pēc tam, kad Latvijas iestādes 2009. gada jūnijā pieņēma jaunu konsolidācijas pasākumu paketi un norādīja uz iespējamiem pasākumiem 2010. gadā, valsts budžeta deficīts var sasniegt aptuveni 10 % no IKP 2009. gadā, 8,5 % 2010. gadā un 6 % 2011. gadā, ja pieņem, ka šie pasākumi tiek pilnībā īstenoti (4). Tāpēc budžeta deficīts, kas 2008. gadā izņēmuma kārtā pārsniedza atsauces vērtību, vairs nebija tuvs atsauces vērtībai, un nevar uzskatīt, ka atsauces vērtība pārsniegta uz laiku. Tādējādi Līgumā paredzētais deficīta kritērijs nav izpildīts.
(8)
Vispārējās valdības parāds 2008. gadā bija 19,5 % no IKP, t. i., joprojām bija ievērojami mazāks par atsauces vērtību 60 % no IKP. Tomēr tiek prognozēts, ka tam būs strauji augoša tendence (Komisijas dienestu pavasara prognozē teikts, ka 2009. gadā tas palielināsies līdz 34,1 % no IKP, savukārt 2010. gadā līdz 50,1 % no IKP, ja pieņem, ka Latvija pilnībā izmantos līdz 2011. gadam piešķirto starptautisko finanšu atbalstu). Ņemot vērā jaunos konsolidācijas pasākumus, ko pieņēma 2009. gada jūnijā, un turpmākos iestāžu norādītos 2010.-2012. gada konsolidācijas plānus, kā arī atkarībā no tā, vai valdība finanšu sektora stabilizācijas vajadzībām uzņemsies vēl lielākus parādus un kādā apjomā tie būs, bruto parāda attiecība 2012. gadā var pārsniegt atsauces vērtību 60 % no IKP, pat ja tiek veikti pietiekami korekcijas pasākumi.
(9)
Saskaņā ar Stabilitātes un izaugsmes pakta noteikumiem tiks ņemta vērā ietekme uz budžetu, kāda būs pilnībā finansētajam pensiju līmenim, ko Latvijas valdība ieviesa ar sistēmisko pensiju reformu. Lai gan minēto reformu īstenošana rada īslaicīgu budžeta stāvokļa pasliktināšanos, tā viennozīmīgi uzlabo valsts finanšu ilgtspējību ilgtermiņā. Pamatojoties uz Komisijas dienestu aplēsēm, šādas Latvijā veiktas reformas kopējās izmaksas 2008. gadā sasniedz 1,6 % no IKP, savukārt 2009. un 2010. gadā - 0,4 % 2009. gadā paredzētās iemaksu pagaidu samazināšanas dēļ no 8,0 % līdz 2,0 %. Paredzēts, ka sociālo iemaksu likme pilnībā finansētajā otrajā līmenī tiks paaugstināta līdz 4 % 2011. gadā un 6 % 2012. gadā; prognozē, ka tādējādi kopējās reformas izmaksas 2011.-2012. gadā palielināsies līdz attiecīgi 0,8 un 1,2 procentu punktiem no IKP. Atbilstoši Stabilitātes un izaugsmes paktam var ņemt vērā minēto reformu lineāri regresīvas neto izmaksas pārejas periodā un tikai gadījumos, kad deficīts saglabājas tuvu atsauces vērtībai. 2008. gadā budžeta deficīts nebija tuvs atsauces vērtībai, un arī Komisijas dienestu 2009. un 2010. gadam prognozētais deficīts nav tuvs atsauces vērtībai, tāpēc nevar ņemt vērā pensiju reformas izmaksas
(10)
Gatavojot Padomes lēmumu par pārmērīga budžeta deficīta pastāvēšanu atbilstīgi Līguma 104. panta 6. punktam, “būtiskos faktorus” saskaņā ar Regulas (EK) Nr. 1467/97 2. panta 4. punktu drīkst ņemt vērā tikai tad, ja vienlaikus ir pilnībā izpildīti divi nosacījumi, proti, budžeta deficīts joprojām saglabājas tuvu atsauces vērtībai un atsauces vērtība tiek pārsniegta tikai uz laiku. Latvijas gadījumā šie abi nosacījumi nav izpildīti. Tāpēc šā lēmuma pieņemšanas gaitā nav ņemti vērā būtiskie faktori,
IR PIEŅĒMUSI ŠO LĒMUMU.
1. pants
No vispārējā novērtējuma var secināt, ka Latvijā pastāv pārmērīgs budžeta deficīts.
2. pants
Šis lēmums ir adresēts Latvijas Republikai.
Briselē, 2009. gada 7. jūlijā

Labels: 2
18